ไฟแนนซ์เชียลไดเจส
LH กำไรทรงตัว 5,636 ล้าน
1 มี.ค. 2556

LH กำไรทรงตัว 5,636 ล้าน
บริษัท แลนด์ แอนด์ เฮ้าส์ (LH) แจ้งผลการดำเนินงานงวดปี 2555 มีกำไรสุทธิ 5,636 ล้านบาท หรือ 0.56 บาท ทรงตัวจากปี 2554 และประกาศจ่ายปันผลงวดดำเนินงานวันที่ 1 ต.ค. 2555 ถึงวันที่ 31 ธ.ค. 2555 เป็นเงินสดหุ้นละ 0.15 บาท
BJC แจกปันผล 52 สตางค์
คณะกรรมการบริษัท เบอร์ลี่ ยุคเกอร์ (BJC) มีมติอนุมัติการจ่ายเงินปันผลในอัตราหุ้นละ 0.52 บาท ให้แก่ผู้ถือหุ้นที่มีชื่อในทะเบียนวันที่ 10 พ.ค. 2556 โดยในปี 2555 บริษัทมีกำไรสุทธิ 2,414.79 ล้านบาท หรือ 1.52 บาทต่อหุ้น เติบโต 12.84% จากปี 2554 ที่มีกำไรสุทธิ 2,139.84 ล้านบาท หรือ 1.35 บาทต่อหุ้น
TFD กำไรหรูเกิน 2 เท่า 
บริษัท ไทยพัฒนาโรงงานอุตสาหกรรม (TFD) เปิดเผยผลประกอบการปี 2555 กำไรสุทธิ 522.30 ล้านบาท หรือ 0.68 บาท พุ่งขึ้น 254% เทียบกับกำไรสุทธิ 147.72 ล้านบาท หรือ 0.20 บาทต่อหุ้น 
ที่ผ่านมา ราคาหุ้น TFD วิ่งขึ้นมาแรง เพราะเก็งเรื่องกำไรจะเพิ่มขึ้นอย่างมาก และวันที่ 28 ก.พ.ที่ผ่านมา ราคาก็ผันผวนตามตลาด ระหว่างวันร่วงลงไปถึง 9.60 บาท แต่สุดท้ายปิดที่ 10.40 บาท บวก 0.10 บาท 
TVD โต 40%
นายทรงพล ชัญมาตรกิจ ประธานเจ้าหน้าที่บริหาร บริษัท ทีวี ไดเร็ค หรือ TVD เปิดเผยว่า ในปี 2555 บริษัทมีกำไรสุทธิ 49.82 ล้านบาท เติบโต 40.58% ขณะที่รายได้รวมอยู่ที่ 2,237.08 ล้านบาท เติบโต 17.58% เนื่องจากความสำเร็จด้านการทำตลาดและจำหน่ายสินค้าผ่านทุกช่องทางการจัดจำหน่าย รวมถึงการนำเสนอสินค้าหลากหลาย แปลกใหม่ ทันสมัย ที่เข้าถึงความต้องการผู้บริโภคทุกกลุ่ม
EARTH พุ่ง 224%
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ หรือ EARTH เปิดเผยถึงผลการดำเนินงานประจำปี 2555 มีกำไรสุทธิ 1,280.44 ล้านบาท ขยายตัว 223.91% จากปี 2554 เนื่องจากบริษัทมีรายได้จากการขาย 10,406.28 ล้านบาท เพิ่มขึ้น 122.11% จากปี 2554